Vista la comunicació de vaga formulada pel sindicat Comissió Obrera Nacional de Catalunya i l'Agrupació d'Ambulàncies de Catalunya (FSC-CCOO) i el Comitè d'empresa de Transport Sanitari de Catalunya, SLU (amb registre d'entrada de 28 de juliol de 2017), que està previst que s'iniciï el dia 11 d'agost de 2017 i continuarà cada divendres, des de les 6.00 a les 10.00 hores i des de les 14.00 a les 18.00 hores, amb caràcter indefinit, i que afecta tots els treballadors i treballadores de l'empresa que presten el seus serveis a l'àmbit territorial lot E (Girona - Alt Maresme);
Vist que el servei que presten les empreses, dedicades al transport sanitari de malalts i accidentats, de les zones de l'àmbit territorial del lot E (Girona -Alt Maresme), cal considerar-lo un servei essencial per a la comunitat, i que la seva interrupció afectaria drets i béns constitucionalment protegits, com els drets a la vida i la salut, tal com disposen els articles 15 i 43 de la Constitució;
Vist que l'autoritat governativa ha de dictar les mesures necessàries per mantenir el servei essencial, tenint en compte que aquesta restricció ha de ser justificada i proporcional amb l'exercici legítim del dret de vaga, reconegut a l'article 28.2 de la Constitució;
Vist que la vaga afecta el transport sanitari de malalts i accidentats, fet que incideix directament en la possibilitat del seu tractament mèdic, i que a més s'atenen situacions urgents que requereixen transport especialitzat;
Vist que la vaga afecta tota la plantilla de les empreses, que la seva durada és indefinida, i que aquests trasllats es duen a terme mitjançant les modalitats de serveis urgents, interhospitalaris i programats; a través de les indicacions que es duen a terme des del Centre Coordinador Sanitari (CECOS) per part del personal mèdic en presència física a la sala de coordinació les 24 hores del dia;
Vist que s'ha de garantir el trasllat de malalts i accidentats en els casos urgents i que, en determinats casos, no és possible fer-ho amb mitjans de transport alternatius, atesa la urgència o la necessitat d'acompanyament sanitari, cal que l'autoritat governativa dicti els serveis mínims a fi de mantenir el servei essencial i que aquesta restricció sigui adequada i proporcional al dret legítim de vaga, raó per la qual es considera adient garantir els serveis d'urgència i de necessitat inajornable, considerant que els trasllats per motius d'urgències són tant dels accidentats i malalts a les vies públiques com els de domicilis, els interhospitalaris i els provinents dels centres de coordinació i de demanda d'urgències, així com de prescripció facultativa urgent.
Així mateix, cal considerar urgències, en tot cas, els trasllats de malalts als serveis d'hemodiàlisi, d'oncologia i els intrahospitalaris, com també els trasllats per realitzar les proves complementàries indicades expressament com a urgent.
Vist que per disposar del suficient espai i assegurar la rotació en els serveis d'urgència, i per tal de garantir l'assistència a nous pacients que requereixen d'atenció urgent i no bloquejar la seva entrada ni demorar-ne l'atenció, caldrà garantir el trasllat de pacients donats d'alta al servei d'urgències, que necessitin, segons el criteri facultatiu, la utilització del transport sanitari per abandonar les dependències assistencials;
En atenció a les raons exposades i per tal de garantir les activitats esmentades, es considera adequat fixar com a serveis mínims el 85% de la prestació dels serveis urgents i inajornables que segons el criteri mèdic, es reclamin des del Centre Coordinador Sanitari (CECOS).
Atesa la jurisprudència sobre la matèria, s'han d'adaptar aquests serveis mínims als recents criteris jurisprudencials establerts, a tall d'exemple, a la sentència de la Sala Contenciosa Administrativa, secció 4, del Tribunal Suprem, de 14 de juliol de 2016, recurs 4057/2014, i a la sentència de la Sala Contenciosa, secció 7, del Tribunal Suprem, de 21 de maig de 2015, recurs 3898/2013.
Vist que en el tràmit d'audiència sobre la necessitat d'establir uns serveis mínims les parts afectades van formular les seves propostes, tal com consta a l'acta de 3 d'agost de 2017;
Atès que s'ha demanat informe tècnic a la Secretaria General del Departament de Salut;
La situació de vaga anunciada pel sindicat Comissió Obrera Nacional de Catalunya i l'Agrupació d'Ambulàncies de Catalunya (FSC-CCOO) i el Comitè d'Empresa de Transport Sanitari de Catalunya, SLU (registre d'entrada de 28 de juliol de 2017), que està previst que s'iniciï el dia 11 d'agost de 2017 i continuarà cada divendres, des de les 6.00 a les 10.00 hores i des de les 14.00 a les 18.00 hores, amb caràcter indefinit, i que afecta tots els treballadors i treballadores de l'empresa que presten el seus serveis a l'àmbit territorial lot E (Girona - Alt Maresme), s'entén condicionada al manteniment dels serveis consistents en un 85% per garantir:
El trasllat de malalts i accidentats en casos d'urgència i de necessitat inajornable, tant referits als esdevinguts a la via pública com a les peticions domiciliàries i interhospitalàries.
El trasllat de malalts per rebre les degudes atencions als serveis d'hemodiàlisi i oncològics, així com per a la realització de les proves complementàries que siguin declarades de caràcter urgent i els trasllats intrahospitalaris.
El trasllat de pacients donats d'alta al servei d'urgències, que necessitin, segons criteri facultatiu, la utilització del transport sanitari per abandonar les dependències assistencials.
Les empreses han de disposar de la infraestructura necessària per poder realitzar operativament les tasques de transport que assenyalen els paràgrafs anteriors.
La empresa, un cop escoltat el Comitè de Vaga, ha de determinar el personal estrictament necessari per al funcionament dels serveis mínims que estableix l'article anterior, exclòs el Comitè de Vaga.